ועדת הכנסת, כנסת 15, פרוטוקול מספר 55, 2000-01-19 09:30

סאלח טריף: רבותי, אני פותח את ישיבת ועדת הכנסת.

סאלח טריף: בוקר טוב לכולם.

סאלח טריף: קודם כול, אני שואל האם יש התנגדות לפתיחת הישיבה לתקשורת?

סאלח טריף: רוב בעד.

אתי בן-יוסף: אחד מתנגד.

סאלח טריף: רבותי, אנחנו מתחילים בהמלצה למינוי ועדה ציבורית לעניין שכר חברי הכנסת.

סאלח טריף: ועדה שתעסוק בכל שכר הנבחרים ונושאי משרה ברשויות השלטון.

סאלח טריף: אנחנו נמליץ על הקמת הוועדה בפני מליאת הכנסת, מכיוון שמדובר כאן לא רק בשכר חברי הכנסת, אלא בוועדה שתבדוק את כל המכלול: שכר נשיא המדינה, ראש הממשלה, שרים, סגני שרים, חברי כנסת ושופטים – כל נושאי המשרה ברשויות השלטון וגם חברי הכנסת.

סאלח טריף: אני מבקש להביא בפניכם את ההרכב, ואחר כך את סמכויות הוועדה הזאת, ומה שנעביר להחלטת המליאה לאחר מכן.

רחבעם זאבי: האם זה בסמכות שלנו?

סאלח טריף: אנחנו התבקשנו על-ידי יושב-ראש הכנסת - - -

רחבעם זאבי: זה גם לא בסמכות שלו.

סאלח טריף: אמרתי "המליאה".

רחבעם זאבי: גם לא המליאה.

רחבעם זאבי: הרשות המבצעת צריכה להחליט על זה.

צבי ענבר: הרשות המבצעת לא צריכה להחליט על שכר הבכירים, מפני שהרשות המחוקקת מחליטה.

סאלח טריף: מי שמחליט לגבי שרים וסגני שרים זו המליאה, מי שמחליט לגבי שופטים זו ועדת הכספים, מי שמחליט לגבי חברי כנסת זו ועדת הכנסת.

סאלח טריף: לכן, ההצעה, בתיאום עם יושב-ראש הכנסת ויושב-ראש ועדת הכספים, להחליט כאן על העניין הזה, להביא את המלצתנו למליאת הכנסת, להקים את הוועדה הציבורית הזאת, שהיא תהיה בהרכב הבא: היושב-ראש, השופט בדימוס שאול אלוני; פרופסור נילי כהן, רקטור אוניברסיטת תל-אביב; דוקטור אמל ג'מאל, מרצה למדעי המדינה באוניברסיטת תל-אביב, תושב ירכא; פרופסור יעקב נאמן ומר יוסף צ'חנובר.

אריה האן: עורך-דין יוסף צ'חנובר.

סאלח טריף: אני מבקש להביא בפניכם במה תעסוק הוועדה הזאת: הוועדה הזאת, בכתב המנוי שנעביר לאחר מכן, תקבע את כל התנאים ותדון בכל הפניות והבעיות שיהיו לגבי תנאי שכר של ראש ממשלה, שר, סגן שר, חבר כנסת, נשיא מדינה, שופט, רב ראשי, מבקר המדינה, נגיד בנק ישראל, דיין, קאדי, קאדי מד'הב – כל הנלווים והסמוכים אל שולחנם.

סאלח טריף: למעשה העניין הזה עלה מבחינתנו גם לגבי מענק ההסתגלות, ונדרשנו לתת תגובה לבג"ץ בעניין הזה, והתשובה שנתנו, על-פי החלטת

סאלח טריף: כם כאן, בוועדת הכנסת, היא שהנושא יועבר להכרעתה של הוועדה הציבורית.

סאלח טריף: זה אחד הנושאים.

סאלח טריף: יש נושאים ופניות אחרות, גם של חברי כנסת, גם של אחרים.

סאלח טריף: כל העניין הזה יהיה במכלול של נושאים שיועברו להכרעתה, וכל החלטה שתתקבל תהיה בבחינת החלטה מחייבת, לא המלצה לכנסת או לאחת מוועדותיה כדי לדון בהחלטת הוועדה הזאת.

זהבה גלאון: אדוני היושב-ראש, אפשר להוסיף שמות לוועדה?

סאלח טריף: אנה שניידר, בבקשה.

אנה שניידר: לגבי ועדת הכנסת, דהיינו, לגבי חברי הכנסת, ולגבי ועדת הכספים, דהיינו, לגבי שופטים, נשיא המדינה וכל יתר נושאי המשרה, זו תהיה המלצה.

אנה שניידר: פורמלית, ההחלטה תישאר בידי ועדת הכנסת.

אופיר פינס-פז: למה?

אנה שניידר: כי זה החוק.

אופיר פינס-פז: נשנה את החוק.

אברהם יחזקאל: לכן הצעתי שינוי לחוק.

אנה שניידר: יש הצעת חוק לשינוי כל הנושא הזה, שעלתה בכנסת הקודמת, והגיעה עד השלב של הקריאה השנייה והשלישית, לא הוחל עליה דין רציפות, וכרגע אין בעצם הצעת חוק.

אברהם יחזקאל: יש הצעת חוק שלי.

סאלח טריף: יש הצעת חוק בעניין הזה שעברה בקריאה טרומית, של חבר הכנסת אבי יחזקאל.

אנה שניידר: כל עוד אין חוק שהתקבל בעניין הזה, המצב הוא כפי שמתואר כרגע.

אנה שניידר: לעניין ראש הממשלה, שרים וסגני שרים, על-פי סעיף 45 לחוק-יסוד: הממשלה, הוועדה הציבורית הזאת, אם הכנסת ממנה אותה, קובעת את השכר, לא רק ממליצה.

אנה שניידר: אין אפשרות לסטות מההחלטה של הוועדה לעניין ראש ממשלה, שרים וסגני שרים.

ראובן ריבלין: לעומת זאת, לגבי חברי כנסת ושופטים - או אישור של ועדת הכנסת או אישור של ועדת הכספים.

סאלח טריף: רבותי, קבענו כבר ועדה אחת לתנאי עבודה, וגם כאן התחייבנו שכל החלטות הוועדה שיהיו, יתקבלו כהחלטות ולא כהמלצות.

סאלח טריף: זה הזמן גם להבהיר את העניין הזה.

סאלח טריף: חבר הכנסת אבי יחזקאל, כיוון שהגשת הצעת חוק בעניין הזה, בבקשה.

אברהם יחזקאל: חברים, השכר שלנו היום, כדאי שהציבור ידע, הושתת על-ידי ועדה ציבורית בראשות המנוח, פרופסור רוזן-צבי.

אברהם יחזקאל: לא אנחנו קבענו את השכר שלנו.

אברהם יחזקאל: לכן, אני מציע הצעת חוק שאומרת, שכל ועדה כזאת תחייב אותנו, ולא תביא המלצות לדיון לוועדת הכנסת או לוועדת הכספים.

אברהם יחזקאל: ההצעה הזאת עברה בקריאה טרומית, בתמיכה של הקואליציה והאופוזיציה, וגם שלך, אדוני יושב-ראש הוועדה, ואני מבקש באמצעות חקיקה, כפי שאמרה היועצת המשפטית של הוועדה, שהחוק יחייב אותנו לשמוע מה שהוועדות האלה אומרות.

אברהם יחזקאל: כי ברגע שהוועדה שהוקמה היום תביא המלצה, ואנחנו שוב נשב לדון על שכרנו, יהיה בזה טעם לפגם.

אברהם יחזקאל: לא נדון.

סאלח טריף: תעביר את הצעת החוק שלי בקריאה ראשונה.

סאלח טריף: היא אומרת, למעשה, שהוועדה הזאת היא סטטוטורית, היא קבועה, ואין לנו סמכות לדון בהמלצותיה, אלא לקבל אותן לאשורן, כדי שהציבור לא יגיד: כן מקבלים המלצות, לא מקבלים המלצות.

סאלח טריף: אנא, תאשר את הצעת החוק לקריאה ראשונה.

סאלח טריף: תודה.

ראובן ריבלין: אני מבקש להשהות את כל המשכורות של חברי הכנסת עד שהחוק שלך יעבור.

ראובן ריבלין: ..

אברהם יחזקאל: אני גם מציע לוותר על 1.3%.

ראובן ריבלין: ואז נוכל להציל את המשק?

סאלח טריף: רבותי, אנחנו לא מדברים על העניין הזה, אנחנו מדברים על הקמת הוועדה הציבורית.

סאלח טריף: זהבה גלאון, בבקשה.

זהבה גלאון: אדוני היושב-ראש, אני מסכימה עם הדברים שאמר חבר הכנסת יחזקאל.

זהבה גלאון: אני רוצה להעיר לגופה של הוועדה, הערה שתמיד אני משמיעה כשיש ועדות.

זהבה גלאון: יש ארבעה גברים ואישה אחת, ואני מבקשת להוסיף עוד אישה לוועדה, ויש לי המלצה.

סאלח טריף: לעניין הרכב הוועדה, היות שדיברנו עם אנשים, אני לא חושב שאנחנו צריכים כל פעם לעסוק בעניין ההרכב.

זהבה גלאון: אני ממש ממליצה שזה יהיה לנגד עיניך בכל הקמת ועדה שאתה מקים, שההרכב שלה לא יהיה על טוהרת המין הגברי.

סאלח טריף: רקטור אוניברסיטת תל-אביב היא אישה נהדרת.

סאלח טריף: אם בממשלה היה היחס הזה, אז מצבנו היה טוב.

זהבה גלאון: אין ספק.

זהבה גלאון: אנחנו לא רוצים אישה כעלה תאנה.

זהבה גלאון: אדוני היושב-ראש, היא מועמדת מעולה, ואנחנו רוצים לתגבר את המין הנשי.

אברהם פורז: את עושה לה עוול, כי בסוף יחשבו שמינו אותה בגלל היותה אישה.

אברהם יחזקאל: היא מציעה אישה, שהיא גם בת מיעוטים.

סאלח טריף: אופיר פינס, בבקשה.

אופיר פינס-פז: אדוני היושב-ראש, אני מאוד תמכתי ביוזמה למנות ועדה ציבורית בנושא תנאי העבודה של חברי הכנסת.

אופיר פינס-פז: אני מתנגד למינוי ועדה לקביעת שכר חברי הכנסת, אין יותר מה לקבוע, אנחנו לא צריכים תוספות שכר, ולא צריכים שום דבר.

אברהם פורז: אולי הפחתה, אולי תורידו לחצי?

סאלח טריף: אני אענה לו.

סאלח טריף: יש בעיות אחרות.

אופיר פינס-פז: אם יש בעיות אחרות, אז צריך להגיד אותן.

סאלח טריף: מענק ההסתגלות.

סאלח טריף: אני צריך לדון בזה לפי הבג"ץ, אני צריך להכריע, אני לא יכול להכריע.

אברהם פורז: ועדת רוזן-צבי קבעה את מענק ההסתגלות.

אופיר פינס-פז: יש פה מספר חברי כנסת, גם בחדר הזה וגם מחוץ לחדר הזה, שכל העניין הזה של מנגנון ההצמדה לא מקובל עליהם, ולא מהיום.

אופיר פינס-פז: לצערי, אנחנו קבוצה, לפחות על-פי ניסיון השנים הקודמות, שהיתה במיעוט.

אופיר פינס-פז: אני גם לא מוכן להצגה הפעם.

אופיר פינס-פז: אני רוצה החלטה ברורה, לא רוצה הצגות, לא במליאה ולא בוועדות.

סאלח טריף: לא על זה אנחנו מדברים.

סאלח טריף: אנחנו מדברים על הרכב ועדה ציבורית.

סאלח טריף: זה נושא לסעיף אחר שנמצא על סדר-היום.

רחבעם זאבי: אבל אז לא תהיה תקשורת.

רחבעם זאבי: כך מתנהלים הדיונים כאן.

אופיר פינס-פז: תעשה דיון משולב.

אופיר פינס-פז: אני רוצה לומר בצורה מפורשת, שאני עומד על כך שוועדת הכנסת, מתוקף סמכותה, תקבל היום החלטה לביטול ההצמדה על-פי המשכורת הממוצעת במשק, והעברה להצמדה למדד.

אופיר פינס-פז: נקודה.

אופיר פינס-פז: אני מבקש שההחלטה הזאת תעמוד על סדר-היום של הוועדה.

סאלח טריף: אני מפנה את תשומת לבכם, כדי לתת לכם אפשרות להתבטא במכלול הנושא לסעיף ב' בסדר-היום שקובע במפורש, נושא העלאת שכר הבכירים ושכר חברי הכנסת, אם אתם רוצים לעשות דיון משולב בעניין הזה.

אברהם פורז: תעשה דיון משולב.

סאלח טריף: לאחר ההצעה שאני מציע יעלה גם העניין הזה כנושא לוועדה הציבורית.

סאלח טריף: כיוון שאני מבקש את התייחסות

סאלח טריף: כם לכל מכלול העניין הזה, ההצעה שלי כאן לוועדה, וזה עלה גם בשיחות שקיימנו אתמול, יושב-ראש הכנסת ויושב-ראש ועדת הכספים, היא, שבסמכותנו לקבוע את נושא ההעלאה לגבי חברי הכנסת.

אברהם יחזקאל: תעביר את הצעת החוק שלי לקריאה ראשונה.

סאלח טריף: סליחה, אדוני, אנחנו צריכים להחליט החלטה בענייננו, ועל הצעת החוק שלך ייקח זמן לעבור.

אברהם יחזקאל: תעביר לקריאה ראשונה.

סאלח טריף: רבותי, אני מעלה היום להצבעה, שוועדת הכנסת תקבל החלטה שאנחנו לא מקבלים את ההעלאה של 6%, ואנחנו מבקשים לקבל העלאה בשיעור של 1.3% - - -

אופיר פינס-פז: בסדר גמור.

אברהם יחזקאל: יש לי הצעה אחרת.

אופיר פינס-פז: מי שרוצה לוותר, שיוותר באמת.

אברהם יחזקאל: צריך לוותר גם על ה-1.3%.

סאלח טריף: אבי יחזקאל, אולי תיתן לי להמשיך.

סאלח טריף: רבותי, בואו ננהל דיון, כל אחד ישמיע את דעתו, כל אחד יגיד את דעתו, יש פה תקשורת שתצלם את כולכם.

סאלח טריף: אנא, תצלמו את כולם, אבל תתנו לדבר.

סאלח טריף: הצעתי כיושב-ראש ועדת הכנסת לוועדה, בתיאום שהיה בעניין הזה לגבי כל הבכירים, גם עם יושב-ראש הכנסת, גם עם אלי גולדשמידט, יושב-ראש ועדת הכספים, היא, שקודם כול היום אנחנו מחליטים, שאנחנו מבקשים לבטל את העלאה לגבי חברי הכנסת בשיעור של 6%, ולהעמיד את זה על 1.3%, כמו העלייה במדד, לא פחות ולא יותר.

ראובן ריבלין: מה עם ה-4.8% שלא קיבלנו.

ראובן ריבלין: אני מוכן לוותר על כל השכר כדי להציל את המשק.

ראובן ריבלין: אנחנו יכולים לקבל מתנות, זה מספיק...

סאלח טריף: רבותי, צריך לזכור, לא אנחנו החלטנו על העלאה הזאת.

סאלח טריף: אולי כשקבעו את העלאה, לא הביאו בחשבון את המדד הנמוך שיהיה.

יאיר פרץ: זו החלטה גורפת לגבי כל הבכירים?

סאלח טריף: יאיר פרץ, אנחנו לא יכולים להיות אטומים לרחשי הלב ולמצב המשק.

אברהם יחזקאל: אז תעביר את הצעת החוק שלי, לניתוק השכר.

סאלח טריף: רבותי, זה לא רק עניין של דוגמה אישית.

ראובן ריבלין: אדוני היושב-ראש, אני רק רוצה לדעת אם אתה ער לעובדה הזאת, שכל הבכירים במשק צמודים לנו לא מבחינה זו שאם אנחנו מעלים - מעלים להם, אלא הם צמודים למנגנון שקובע את שכרם של חברי הכנסת?

ראובן ריבלין: זאת אומרת, אם אתה מוותר, לא ויתרת בשם המנכ"לים, לא ויתרת בשם סגני המנכ"לים, ויתרת רק בשם ציבור "אדיר" של 120 חברי הכנסת, שלא מגיע להם כלום.

ראובן ריבלין: ..

סאלח טריף: רובי ריבלין, הקריאה תצא קודם כול מאתנו.

סאלח טריף: אנחנו נצא בקריאה ובהחלטה לגבי עצמנו, ואחרי זה נקבע לגבי אחרים.

סאלח טריף: זה הצעד המוסרי הראשון.

סאלח טריף: לא נבוא למנכ"לים אם לא הורדנו לעצמנו קודם.

יאיר פרץ: גם לשרים?

סאלח טריף: גם לשרים.

סאלח טריף: עניינם יובא להחלטת מליאת הכנסת, על-פי חוק.

סאלח טריף: באותה מידה שאנחנו מבטלים לעצמנו, כך גם יהיה ביטול לגבי השרים וסגני השרים וגם לגבי שאר הבכירים במשק.

סאלח טריף: זו הצעה שאני מבקש, שתתייחסו אליה אחד-אחד.

סאלח טריף: קודם כול ידבר יאיר פרץ, אחרי זה – אבי יחזקאל.

יאיר פרץ: אדוני היושב-ראש, התבשרנו שהוקמה ועדה, ועדה חשובה.

יאיר פרץ: למה הוועדה, שהוקמה הבוקר כדי לדון בשכר חברי הכנסת, לא תדון גם במכלול תנאי השכר, בתנאים הנלווים?

סאלח טריף: היא תדון בכול.

צבי ענבר: מה עם ועדת גלנור שהתחילה לדון?

סאלח טריף: זה תנאי עבודה.

יאיר פרץ: האם לוועדת גלנור יש סמכות לדון גם במכלול תנאי חברי הכנסת?

סאלח טריף: לא.

סאלח טריף: אני אסביר, והיועצים המשפטיים שיתנגדו.

סאלח טריף: כשהקמנו את ועדת גלנור דיברנו על תנאי עבודה בלבד, על נושא עבודת הוועדות, עבודת הכנסת, עבודת חברי הכנסת.

סאלח טריף: לא התייחסנו בכלל לנושא שכר חברי הכנסת.

סאלח טריף: כשעלה מענק ההסתגלות כבעיה אמרנו, שלא אנחנו צריכים להחליט, ונעביר את זה לוועדה ציבורית לנושא תנאי השכר.

אנה שניידר: כי זה חלק מגמלאות.

סאלח טריף: עכשיו עולה נושא נוסף, נושא ההצמדה, וזה עוד נושא לוועדה הזאת שאנחנו רוצים להקים היום, שאנחנו נקים אותה.

סאלח טריף: זה יהיה מכלול שלם, גם נושא השירותים שלא נגענו בהם בעבר.

סאלח טריף: הוועדה הזאת תדון אך ורק בנושא השכר, כאשר צריך להגדיר, ולא מן הסתם הגדרנו, כי לא רצינו שמה שנעשה לעבודתנו כאן בכנסת ייחשב כתנאים לכיסנו.

סאלח טריף: את זה צריך להבין.

סאלח טריף: אנה שניידר, אני לא מבין את חוסר הרגישות שלכם לעניין הזה?

צבי ענבר: מה אכפת לך אם כתב המינוי יהיה חוקי?

סאלח טריף: אני מבקש שיהיה לא חוקי?

סאלח טריף: נשמע את אנה שניידר אחרי שחברי הכנסת יתייחסו.

סאלח טריף: יאיר פרץ, בבקשה.

יאיר פרץ: אדוני היושב-ראש, לפני שאנחנו מקבלים פה החלטה לוותר על תוספת השכר, אני מציע קודם כול שתתקבל החלטה בממשלה, שהם מוותרים על שכרם.

יאיר פרץ: זה צריך להיות בסדר, מלמעלה למטה.

יאיר פרץ: צריך לכנס ישיבת ממשלה שלא מן המניין, עכשיו, לוותר על שכרם של שרי ממשלת ישראל, לאחר מכן אנחנו נידרש, וכך ירדו בסולם, השופטים וכדומה.

סאלח טריף: אנחנו נעשה את זה, אל תדאג.

אברהם יחזקאל: סאלח טריף, אתה חבר שלי, ואני חושב שאתה עושה טעות.

אברהם יחזקאל: אתה העברת את הנושא לוועדה, הוועדה תביא את זה לפה.

סאלח טריף: אבי יחזקאל, מה אתה מבקש?

אברהם יחזקאל: תביא את הצעת החוק שלי, שהתקבלה בקריאה טרומית.

סאלח טריף: ההצעה התקבלה בקריאה טרומית, אם נעביר את ההצעה לקריאה ראשונה, זה יפתור את הבעיה מחר?

אברהם יחזקאל: רגע.

אברהם יחזקאל: נקודה שנייה – אני מציע לך לא לוותר רק על ה-6% אלא גם על ה-1.3%.

ראובן ריבלין: נכון.

ראובן ריבלין: 40% מהמשכורת, אדוני.

ראובן ריבלין: מי מציע יותר?

ראובן ריבלין: אני מציע 40% מהמשכורת, אדוני, ההצעה שלי הכי גבוהה.

ראובן ריבלין: ..

קריאות: - - -

אברהם יחזקאל: 1.3% זה שערורייתי.

סאלח טריף: אתה הופך את זה לשוק?

אברהם יחזקאל: לא.

אברהם יחזקאל: למה עלה 1.3%?

אברהם יחזקאל: בואו נגיד את האמת הזאת, רבותי.

סאלח טריף: על מה אתה מדבר?

סאלח טריף: זה שיעור עליית המדד במשק.

אברהם יחזקאל: אנחנו צריכים לקבל פחות, לשמש דוגמה טובה.

סאלח טריף: אתה הולך להצעה של רובי ריבלין?

אברהם יחזקאל: מה תגיד לפועל באופקים?

אברהם יחזקאל: - - - -

ראובן ריבלין: רחבעם זאבי מציע לשלם 40%.

ראובן ריבלין: מי שרוצה להיות חבר כנסת - 40% מהמשכורת נותן לקופת המדינה.

ראובן ריבלין: מי מכריז יותר?

ראובן ריבלין: 40% פעם ראשונה, 40% פעם שנייה.

ראובן ריבלין: חברים, מי שרוצה להירשם להיות חבר כנסת, שיעלה למעלה ליושב-ראש.

ראובן ריבלין: ..

סאלח טריף: רובי ריבלין, אחרי שנרגענו, אני אומר לאבי יחזקאל: אני נורא מצטער לשמוע את הדברים האלה ממך, אנחנו לא נמצאים כאן בשוק, בשביל לעשות סחר מכר.

אברהם יחזקאל: אתה לא תגדיר את הדברים שאני אומר כשוק.

סאלח טריף: אתה בא לדבר על הצעת החוק שלך.

אברהם יחזקאל: תקשיב טוב, אני בא עם הצעת חוק, שמונחת חודשיים.

סאלח טריף: הצעת החוק שלך, כבודה במקומה מונח, והיא תידון, אבל היא לא הפתרון המיידי.

אברהם יחזקאל: אני מציע לך כחבר, לוותר גם על ה-1.3%, אני לא צוחק.

סאלח טריף: תודה.

סאלח טריף: שמעתי את המסר שלך, אני מבין שזה מאוד פופולרי וחשוב.

סאלח טריף: אני מבקש לאפשר לחבר הכנסת זאבי לדבר, ואחרי זה לאברהם פורז.

רחבעם זאבי: היות וזה לא דיון, אלא הצגה, והצגה פופוליסטית, אני צריך לקחת בה גם כן חלק.

רחבעם זאבי: ואני מציע שלא תהיינה שום תוספות לחברי הכנסת.

סאלח טריף: חבר הכנסת פורז.

אברהם פורז: אדוני היושב-ראש, אני הולך להסתכן ולומר: אסור לוועדת הכנסת לקבל שום החלטה בעניין שכר חברי הכנסת, אלא להעביר הכול לוועדה.

אברהם פורז: תחליט ועדה להפחית את שכרנו ב-40%, ב-50%, שרק אנשים אמידים יבואו לפה, רק בעלי יכולת, פעם היה מצב כזה.

אברהם פורז: היה פעם מצב שלא שילמו כלום בפרלמנט, ובאו ברונים, אצילים, בעלי אחוזות.

אברהם פורז: אפשר לעשות את זה.

סאלח טריף: אין לנו כאלה.

אברהם פורז: עכשיו בואו, נהיה רציניים.

אברהם פורז: אתם יודעים למה השכר הממוצע עלה?

אברהם פורז: משום שהיה הסכם עם עובדי המדינה, שקיבלו 4.8%.

אברהם פורז: כל העובדים שנמצאים פה, שלא חברי כנסת, מקבלים את התוספת הזאת.

אברהם פורז: אפשר לחשב באופן פופוליסטי, זה 500 שקל בנטו – 1,500 ברוטו, זה 500 שקל בנטו – אני יכול לשחק אתך, אבי יחזקאל, את המשחק עד הסוף.

אברהם פורז: אני יכול על המקום לשים 500 שקל, תאמין לי, אני אחיה עם זה, אני לא משתתף בהצגה הפופוליסטית הזאת.

אברהם פורז: אסור לנו לגעת בשכר, יש טייס אוטומטי.

סאלח טריף: למה הצגה פופוליסטית?

סאלח טריף: אני שואל אותך בכנות רבה, חבר הכנסת פורז.

סאלח טריף: כשנלחמים על העלאה של משכורת, גם בשכר נמוך של מורים, גם במגזרים אחרים.

אברהם פורז: ה-500 שקל שלי, יצילו את המורים?

סאלח טריף: למה בשנת 2,000, במצב של המשק, אתה לא תשמש דוגמה, למה שלא תוביל מהלך שתהיה רגיעה בנושא השכר במשק?

מקסים לוי: אדוני היושב-ראש, הצעה לסדר.

מקסים לוי: אני חושב שמדובר פה בדבר רציני.

מקסים לוי: אפשר להוציא את התקשורת, ושלא כל אחד כאן יעשה הצגה, כי את ההצגות האלה ראינו גם בשנים קודמות.

מקסים לוי: תוציאו את התקשורת ותדברו לעניין.

אברהם פורז: חבר הכנסת טריף, זו בדיחה עלובה.

אברהם פורז: מי שמאמין שאם חבר כנסת יוותר על 500 שקל בנטו, המדינה תיוושע, העניים ייוושעו.

אברהם פורז: 120 אנשים יוותרו על 500 שקל בנטו, זו לא בדיחה?

אברהם פורז: זה מגוחך.

סאלח טריף: לא זו השאלה.

אברהם פורז: אתם עומדים להגדיל את תקציב הכנסת בעשרות מיליונים, עם מערך עצום של יועצים וחכמים.

סאלח טריף: לא זו השאלה.

אברהם פורז: אני מציע שלא תתעסק עם השכר, תן לגוף חיצוני להתעסק עם השכר שלנו.

סאלח טריף: אברהם פורז, יהיה גוף חיצוני.

סאלח טריף: זה לא סתם בא היום, אנחנו מכינים את זה חודשיים.

סאלח טריף: חבר הכנסת פורז, אתה לא יכול להתעלם ממצב נתון שיש היום.

אברהם פורז: אם אני אתן 500 שקל, זה יפתור את הבעיה?

סאלח טריף: אבל למה שתיקח את ה-500 שקל?

סאלח טריף: תחשוב על זה.

סאלח טריף: אתה תפתח תיבת פנדורה.

אברהם יחזקאל: אני אגיד לך למה אני אקח.

אברהם יחזקאל: היתה ועדה ציבורית שהצמידה אותי לשכר הממוצע.

אברהם יחזקאל: אני לא אחראי לזה שעובדי המדינה קיבלו משכורת.

סאלח טריף: אני נורא מצטער שעמיר פרץ, שהוא חבר הוועדה, שאתמול עשה מעשה להחתים את כולם, לא נוכח בדיון הזה ונלחם אתי על העניין הזה.

אברהם יחזקאל: אתה יודע שכל אחד מעובדי הכנסת, כל שנה מקבל אוטומטית עוד דרגה, 200 שקל.

אריה האן: לא כל שנה.

אברהם יחזקאל: כל שנתיים.

אופיר פינס-פז: זו שחיתות.

אברהם יחזקאל: למה זה שחיתות?

אופיר פינס-פז: תפסיק להגן על דברים כאלה.

אברהם פורז: אתם עושים צחוק מהעניין.

אברהם פורז: 500 שקל מכל חבר כנסת תפתור את בעיית המשק?

סאלח טריף: אברהם פורז, אם זו הדעה שלך, אתה מנותק מהמציאות.

סאלח טריף: אתה חי בצפון תל-אביב, אתה מנותק.

סאלח טריף: אתה חי שם, ואתה מנותק מהשטח.

סאלח טריף: חבל.

אברהם פורז: 500 שקל.

סאלח טריף: לא עניין ה-500 שקל, אלא העניין המוסרי, העניין של הדוגמה האישית, העניין שיש מצב קשה.

סאלח טריף: מה אתה משדר לציבור?

סאלח טריף: אתה מנהיג ציבור, מה אתה משדר לציבור?

אברהם פורז: אני לא יודע מה אני.

אברהם פורז: אתה מנהיג ציבור, אני לא.

אברהם פורז: חבר הכנסת טריף, אין אף פעם שלחברי הכנסת מגיעה איזו תוספת, שלא יהיו חולים בנהריה – דרך אגב, הזקנה כבר לא במסדרון – תמיד יהיו חולים, תמיד יהיו מסכנים, תמיד יהיו נכים, תמיד יהיו מובטלים, תמיד יצטרכו להוריד לחברי הכנסת.

אברהם פורז: אני מציע לכם: אל תגעו.

אברהם פורז: אתם רוצים ועדה ציבורית.

אברהם פורז: היא תקבע שצריך להוריד לנו חצי משכורת – תקבע.

אברהם פורז: היא תקבע שצריך לשלם לנו כפול – תקבע.

אברהם פורז: אסור לך, אדוני, להתעסק עם זה, כי אתה נגוע בדבר בדיוק כמוני.

אברהם פורז: אתה רוצה להיראות יפה בעיני הבוחרים שלך, אני לא רוצה להיראות יפה בעיני אף אחד.

ראובן ריבלין: מה שצריך לדאוג זה שחברי הכנסת יגיעו לעבודה, ויעבדו כמו שצריך.

סאלח טריף: חבר הכנסת זבולון אורלב.

זבולון אורלב: אני כחבר כנסת חדש ממש מרגיש בושה שחברי כנסת מתכנסים ודנים במשכורותיהם.

זבולון אורלב: זה דבר לא תקין, בין אם להוריד, בין אם להוסיף, בין אם לשנות תנאים.

זבולון אורלב: חלק מהיותנו מנהיגות ציבורית זה מתן דוגמה, שאנחנו לא נעסוק בשכרנו.

זבולון אורלב: אי-אפשר לטפל באיזו תוספת מקרית שצריך לקבל עכשיו, בלי לטפל במכלול כולו.

זבולון אורלב: מישהו צריך לראות את התמונה כולה ולקבוע, ולא אנחנו צריכים לעסוק בזה.

זבולון אורלב: היום אנחנו עוסקים בהפחתה, מחר הוועדה הזאת תתכנס, וכשם שהיא החליטה על הפחתה, היא תחליט גם על תוספות.

ראובן ריבלין: היא לא יכולה.

זבולון אורלב: זה לא בריא.

זבולון אורלב: זה דבר לא תקין.

זבולון אורלב: אני תומך בהצעת החוק, שיהיה גוף ציבורי עם מנגנון קבוע.

זבולון אורלב: אני מבין שהמשכורות היום נקבעו על-ידי ועדה ציבורית.

זבולון אורלב: אסור לנו לטפל בשכר.

זבולון אורלב: זה דבר לא ראוי, זה דבר לא נכון.

זבולון אורלב: ואני אינני רוצה לנקוט במילים של פופוליזם וכדומה.

זבולון אורלב: אל תיתפסו לשיקולים רגעיים.

זבולון אורלב: זו תקלה, וזה דבר לא ראוי לקבוע כל רגע, על-פי הלחץ המיידי, מה קורה.

זבולון אורלב: תגלו קצת אורך-רוח, תקבעו בצורה מסודרת את המשכורות על-ידי גוף חיצוני

סאלח טריף: חבר הכנסת עמיר פרץ.

עמיר פרץ: אדוני היושב-ראש, הזעיקו אותי לוועדת חקירה פרלמנטרית, ובאתי בריצה.

עמיר פרץ: אני תומך, כמובן, בהצעתו של חבר הכנסת אבי יחזקאל לפתור את הבעיה בצורה יסודית, שלא נידרש גם לאשרר הצעה של ועדה ציבורית.

עמיר פרץ: החליטה ועדה ציבורית, מה שהחליטה זה מקובל.

עמיר פרץ: החוכמה היא לא לוותר כשלא מגיע לך, ואני לא מציע לחברי הכנסת לומר: כן מגיע לנו, לא מגיע לנו, דווקא בשל העובדה שוועדה ציבורית החליטה.

עמיר פרץ: יש בעיה, תסתכלו כמה ציניות יש פה.

עמיר פרץ: אני שומע את חבר הכנסת פורז, אני פשוט יוצא מדעתי.

עמיר פרץ: הרי כל תומכי הנגיד – אברהם פורז, טומי לפיד – הרי שעתכם היפה הגיעה, הנגיד הצליח, האינפלציה 1.3.

סאלח טריף: הם מייצגים חתך מסוים באוכלוסייה.

עמיר פרץ: כל השכירים בישראל מקבלים 1.3, ואומרים להם: שכרכם לא נשחק, מדוע אתם מבקשים יותר?

זבולון אורלב: העובדים קיבלו 4.8%.

עמיר פרץ: סלח לי, העובדים לא קיבלו 4.8%.

עמיר פרץ: העובדים קיבלו 4.8% על שנת 1998, ואתה מקבל 6% על 1999, והעובדים עוד לא קיבלו שקל על 1999.

עמיר פרץ: תקשיב טוב.

עמיר פרץ: אני לפחות מתמחה בהסכמים.

זבולון אורלב: בוא נראה מה הם יקבלו עבור 1999?

עמיר פרץ: סלח לי מאוד, בוא נצמיד את ההסכמים שלך לשכר, וזהו.

אופיר פינס-פז: זבולון אורלב, הם יקבלו פחות ממך.

זבולון אורלב: למה אנחנו צמודים, לאמריקה?

זבולון אורלב: אנחנו צמודים לשכר.

עמיר פרץ: זבולון אורלב, היום הסתדרות המורים בשביתה, הם דורשים לכבד את ההסכמים שאנחנו השגנו, ואני שמח על כך, אני גאה בכך.

עמיר פרץ: אבל בואו, נאמר את האמת.

עמיר פרץ: 4.8% קיבלו על 1998 באינפלציה של 8%.

יאיר פרץ: חברי הכנסת לא קיבלו.

עמיר פרץ: הם קיבלו כבר מזמן על 1998.

אופיר פינס-פז: אנה שניידר, חברי הכנסת על 1998 קיבלו או לא קיבלו?

אנה שניידר: 4.8% לא קיבלו.

עמיר פרץ: מה זה לא קיבלו?

עמיר פרץ: חבר'ה, תפסיקו עם הניסיון להטעות את הציבור.

אברהם פורז: בזכותך מגיעה לנו תוספת.

אברהם פורז: אתה השגת לעובדי המדינה 4.8%, וזו התוצאה.

עמיר פרץ: בזכותך מגיעה לנו תוספת.

עמיר פרץ: אתה יודע למה?

עמיר פרץ: כי בזכותך יש מפוטרים, וכשיש מפוטרים השכר הממוצע עולה.

אברהם פורז: באמת?

עמיר פרץ: ודאי, יש פה כלכלנית, היא תגיד לך.

אנה שניידר: אני לא כלכלנית.

עמיר פרץ: זאת האמת.

אברהם פורז: אם אתה תיקח ממני 500 שקל - לא אכפת לי לתת לך - מה תעשה עם זה?

אברהם פורז: תפתור בעיה של 120 מסכנים?

ראובן ריבלין: שייתנו לי אוטו שנותנים ליושב-ראש ההסתדרות, אני מוותר על כל הרכב שנותנים לי פה.

עמיר פרץ: אני בעד.

אברהם פורז: עמיר פרץ, תוותר.

ראובן ריבלין: יכול להיות שאתה אישית לא, אני לא יודע.

עמיר פרץ: זו הבעיה שלך, אתי אל תסתבך.

ראובן ריבלין: אני אף פעם לא מסתבך עם אף אחד.

עמיר פרץ: אדוני, אני יושב-ראש ההסתדרות הראשון במדינת ישראל שלא מקבל שקל.

עמיר פרץ: בכל חודש אני מקבל בתלוש מינוס 500 שקל, כי יש הוראה שלי על כל ארוחה.

עמיר פרץ: על כל ארוחה מחייבים אותי, כל אחזקת הרכב שלי מהכנסת עוברת להסתדרות, ואני נוסע עם האוטו הכי צנוע במדינת ישראל, אני מוכן להתחלף עם כל אחד מכם.

אברהם פורז: איזה אוטו?

עמיר פרץ: 406.

עמיר פרץ: צנוע.

אברהם פורז: זה לא הכי צנוע.

סאלח טריף: עמיר פרץ, הוא רוצה שתיסע עם חיפושית, כדי שלא תוכל לזוז.

קריאות: - - -

אופיר פינס-פז: הוא אמר:

אופיר פינס-פז: הכי צנוע במדינת ישראל.

עמיר פרץ: בין עובדי הציבור.

סאלח טריף: רבותי, עד כאן.

סאלח טריף: עמיר פרץ, אנא, סכם את דבריך.

סופה לנדבר: כבוד היושב-ראש, אנחנו צריכים ללכת להסתדרות שיגלו לנו את המשכורות שהם מקבלים, ואז נחליט.

אברהם פורז: עמיר פרץ, אתה מוכר את האוטו שלך, קונה את שלי, ונשאר עם 30,000 ביד.

עמיר פרץ: - - -

אברהם פורז: אנחנו מחליפים אוטו היום אחר-הצהרים.

סופה לנדבר: הרווח הוא לא נעים.

סאלח טריף: חבר הכנסת פורז, חברת הכנסת סופה לנדבר, אני קורא אתכם לסדר.

קריאות: - - -

סאלח טריף: חבר הכנסת פורז – פעם שנייה לסדר.

סאלח טריף: אנחנו נעשה הפסקה.

עמיר פרץ: חבר הכנסת פורז, סלח לי מאוד, אני נוסע ברכב הכי זול מכל עובדי הציבור בישראל.

עמיר פרץ: זה הרכב הכי פשוט, הכי זול, זה לא וולבו ולא מכונית אמריקנית שנסעו בעבר בהסתדרות.

עמיר פרץ: אני משמש דוגמה אישית בכל דבר.

סאלח טריף: עמיר פרץ, אנחנו לא דנים עליך.

עמיר פרץ: עובדה שכן.

זבולון אורלב: אני מציע להעביר לו 6% של כולם.

טלב אלסאנע: אולי נעזור לרכוש רכב חדש ליושב-ראש ההסתדרות.

עמיר פרץ: אני לא צריך את עזרתך בכלום.

עמיר פרץ: אני מבקש לחזור ולהדגיש, ושחבר הכנסת טלב אלסאנע ישמע, גם אם הוא חושב שזה עלבון לאינטליגנציה.

עמיר פרץ: כל פעם שיש 10,000 מובטלים בארץ, מכיוון שהמובטלים הם מקבלי השכר הנמוך, הם יורדים מחישוב השכר הממוצע במשק, והשכר הממוצע עולה.

טלב אלסאנע: אני יכול לדבר?

עמיר פרץ: תן לי לסיים.

עמיר פרץ: מצד שני, אין בעיה, יש ניצחון של הדבר המרכזי שרצית, חבר הכנסת פורז.

עמיר פרץ: יש ניצחון של האינפלציה.

עמיר פרץ: כפי שאנחנו מטיפים לשכירים שאין שחיקה, אם אין שחיקה בשכר של השכירים, אין שחיקה בשכר שלך גם כן, ולכן צריך להיות צמודים במדד בלבד, ללא שום מנגנון הצמדה.

זבולון אורלב: כשהמדד היה 8% ב-1998, היית מציע שיעלו את שכר חברי הכנסת ב-8%?

זבולון אורלב: למה אתם אומרים דברים כאלה בלי לחשוב.

זבולון אורלב: אל תהיו שבשבת, פעם כך ופעם כך.

זבולון אורלב: תנו לוועדה ציבורית לקבוע, ואל תתעסקו עם זה.

עמיר פרץ: אני פונה לחברי הכנסת, מעבר לשאלה מוצדק לא מוצדק.

עמיר פרץ: דווקא אם זה מוצדק, זו שעת המבחן שלנו.

ראובן ריבלין: אני מציע להוריד 40% מהמשכורת בשעת מבחן קשה זו...

עמיר פרץ: רובי ריבלין, לא טענתי שחברי הכנסת גנבו משהו.

ראובן ריבלין: כך הציבור חושב.

סאלח טריף: תודה לרובי ריבלין.

סאלח טריף: עמיר פרץ, עם כל הכבוד, אתה לא תעשה דיונים עם כולם.

עמיר פרץ: תגן עלי.

סאלח טריף: אני מגן עליך, אתה לא נותן לי לנהל ישיבה.

סאלח טריף: עמיר פרץ, משפט אחרון.

עמיר פרץ: דווקא בשעה כזאת, יש לפעמים מצבים שאירוע שלא תלוי באף אחד גורם לתסיסה.

עמיר פרץ: מותר לנו לבוא ולשמש כגורם מרגיע במשק, ולא לגרום לכך שיש גורם שיוצר תסיסה וניכור.

עמיר פרץ: נקודה.

סופה לנדבר: אסור לך לשפוך בוץ על כולנו.

עמיר פרץ: לא אמרתי עלייך מילה רעה.

סופה לנדבר: כשרואים את האנשים שמובטלים, לא רק לך זה כואב.

סופה לנדבר: אתה מנסה להגיד שרק אתה ואתה.

סופה לנדבר: לא רק אתה, אדוני.

עמיר פרץ: סופה לנדבר, אני קורא אותך לסדר, פעם אחרונה.

סופה לנדבר: לא רק הוא צריך לדבר פה, גם אנחנו.

סופה לנדבר: גם לנו זה כואב.

סופה לנדבר: אבטלה זה דבר שכואב.

סאלח טריף: טלב אלסאנע.

טלב אלסאנע: אדוני היושב-ראש, מנסים להפוך את העניין של שכר חברי הכנסת כדי לנגח את חברי הכנסת עצמם.

טלב אלסאנע: חברי הכנסת דואגים לעניין של המובטלים, וצריך לדאוג להם על-ידי יצירת מקומות עבודה וצריך לדאוג להם על-ידי חקיקה נכונה, וצריך להיאבק למענם.

טלב אלסאנע: אבל לבוא ולהציג את זה בצורה פופוליסטית, שהורדה של 6% תפתור את בעיות המשק, זה שקר, זו אשליה.

טלב אלסאנע: אם זה פותר, אני מוכן שחברי הכנסת יסתפקו בשכר מינימום, ובתנאי שזה פותר את הבעיה של 200,000 מובטלים, חבר הכנסת עמיר פרץ.

טלב אלסאנע: זה לא יפתור את הבעיה, ואתה יודע שזה לא יפתור.

סופה לנדבר: אני מציעה שהוא יתרום את הרכב שלו למובטלים באופקים או בשדרות.

טלב אלסאנע: אתה לא יכול להיות באופנה, כל פעם שמעלים את השכר של חברי הכנסת, לרוץ ולהחתים.

טלב אלסאנע: זה מוריד מערך הכנסת ופוגע בתדמית של חברי הכנסת.

טלב אלסאנע: אני מצטרף להצעתו של חבר הכנסת אורלב, להוציא את העניין מחברי הכנסת, ולהפסיק להיות פופוליסטים בנושא הזה.

סאלח טריף: תודה.

סאלח טריף: רשימת הדוברים סגורה.

משה גפני: זה לא בסדר שמדברים על שכר חברי הכנסת - - -

סאלח טריף: זה לא בסדר שאתה נכנס בדקה האחרונה, אתה לא יודע מה דיברו, ואתה מבקש רשות דיבור.

משה גפני: אני יודע, הייתי בוועדת הכספים.

משה גפני: לא מדברים מילה על שכר השופטים.

סאלח טריף: אתה לא תדבר עכשיו.

משה גפני: למה הם לא נותנים דוגמה לציבור?

סאלח טריף: אתה מוכן לצאת החוצה?

אברהם פורז: גם הדיינים.

אברהם פורז: אתה מציע להוריד לדיינים?

סאלח טריף: חבר הכנסת פורז, צא החוצה בבקשה.

סאלח טריף: קראתי אותך שלוש פעמים לסדר.

אברהם פורז: אותי?

סאלח טריף: אברהם פורז, אני עושה לך חנינה, אבל פעם אחרונה.

סאלח טריף: היועץ המשפטי של הכנסת, בבקשה.

צבי ענבר: כדי למנוע דיונים מהסוג הזה הוחלט בשעתו שהנושאים האלה לא יידונו בין חברי הכנסת בוועדת הכנסת אלא בוועדה ציבורית.

צבי ענבר: לא רק שמונתה ועדה ציבורית, אלא שעכשיו רוצים עוד פעם למנות ועדה ציבורית.

אופיר פינס-פז: יש ועדה ציבורית או אין ועדה ציבורית?

צבי ענבר: הוועדה הציבורית האחרונה, הלא היא ועדת רוזן-צבי.

צבי ענבר: ועדת הכנסת והכנסת התחייבו שהם לא יסטו מהחלטות ועדת רוזן-צבי, ואמרו: זאת ועדה ציבורית, ואנחנו נקבל.

צבי ענבר: ועדת רוזן-צבי – יש לי פה את הדוח שלה – בעמוד 21, קובעת בסעיף 68 את הדרך בה יעודכן שכר חברי הכנסת.

צבי ענבר: עכשיו שוב מקימים ועדה ציבורית.

קריאה: למה?

סאלח טריף: כי רוזן-צבי מת, מה לעשות.

צבי ענבר: אבל ההחלטות קיימות.

סאלח טריף: יש נושאים נוספים.

צבי ענבר: ואותם דברים שנאמרים כעת על ועדת רוזן-צבי ייאמרו בעוד כמה שנים על הוועדה החדשה שממנים.

צבי ענבר: אם מקבלים, אז יש החלטה שקיבלתם, ואתם יכולים לבוא ולהגיד: אנחנו ממנים ועדה ציבורית שתיתן לנו תוך שבוע החלטה אם לדבוק בהחלטת רוזן-צבי או לשנות.

צבי ענבר: אבל פה אתם סוטים מהכלל שקבעתם, שוועדת הכנסת לא מתערבת בהמלצות של ועדה ציבורית.

צבי ענבר: אני מציע רק לשקול, אם נוכח הדיון הסוער פה לא מוטב שכל חברי הכנסת ישתתפו בדיון, שהרי ביום שני יתקיים בסוגייה הזאת דיון, ומליאת הכנסת צריכה לדון בסוגיה, ושם אולי לא תהיינה הפרעות כאלה.

סאלח טריף: אנחנו כאן דנים בסוגיה מאוד חשובה ועם כל הצחוקים והוויכוחים הגדולים והקטנים יש נושא אחד שאנחנו צריכים להכריע בו, והוא יובא להכרעה של המליאה ביום שני הבא.

סאלח טריף: זה נושא שכר הבכירים, כאשר מתחילים מאתנו.

סאלח טריף: עם כל הכבוד לנימוקיו של היועץ המשפטי, מותר לו לתת את העצה המשפטית.

אופיר פינס-פז: אין קשר בין עכשיו ליום שני.

אופיר פינס-פז: ביום שני דנים בשרים, עכשיו דנים בחברי כנסת.

סאלח טריף: אני מדבר על המכלול.

סאלח טריף: מכיוון שחבר הכנסת יאיר פרץ שאל מה יהיה עם שרים, אז אני מסביר לו שההחלטה שלנו לא מנותקת, אלא מתואמת, כדי שביום שני יובא עניין ההכרעה על נושא השרים.

סאלח טריף: אני שמח שאנחנו נהיה הראשונים לתת דוגמה, ואני גאה להביא את ההצעה הזאת, בהחלטה משפטית מנומקת, אליכם.

סאלח טריף: כל מי שירצה להציע הצעה, אני אשמח לאפשר לו.

סאלח טריף: אני מבקש להביא את ההצעה: החלטת שכר חברי הכנסת (הוראת שעה), התש"ס-2000 – בתוקף הסמכות לפי סעיף 2 לחוק שכר חברי הכנסת, התש"ט-1949, מחליטה ועדת הכנסת לאמור: 1.

סאלח טריף: על אף האמור בסעיף 5 להחלטת שכר חברי הכנסת, התשמ"ז-1988 2), בתקופה שמיום כ"ג בטבת, התש"ס (1 בינואר 2000) ועד יום ________, התשס"א (31 בדצמבר 2000) ישתנה שכרם של חברי הכנסת, השרים וסגני השרים פעם אחת בלבד ביום כ"ג בטבת, התש"ס (1 בינואר 2000) לפי שיעור השינוי במדד שהיה ידוע במועד כאמור לעומת המדד שהיה ידוע ביום י"ג בטבת, התשנ"ט, (1 בינואר 1999); לעניין זה "מדד" – מדד המחירים לצרכן שמפרסת הלשכה המרכזית לסטטיסטיקה.

סאלח טריף: אני מציע לוותר על ההעלאה של הטייס האוטומטי של 6% ולהסתפק בהעלאה לפי מדד המחירים לצרכן - 1.3%.

סאלח טריף: אני מבקש לשמוע אם יש הצעות נוספות, ואנחנו נצביע עליהם.

סאלח טריף: חבר הכנסת יאיר פרץ.

יאיר פרץ: אדוני היושב-ראש, אני מציע להקפיא את ההעלאה הנוכחית של 6%, לתת לוועדה שהקמת היום לבחון את כל הסוגיה.

יאיר פרץ: לאחר שסיים את עבודתה אני מציע שתקבל את ההמלצות ותצביע עליהן כאן.

אנה שניידר: אי-אפשר להקפיא.

יאיר פרץ: למה אי-אפשר להקפיא?

אנה שניידר: צריכה להיות החלטה שלכם, להקפיא.

אנה שניידר: להקפיא, זה לא להעלות בכלל, גם לא לפי המדד.

אברהם פורז: הוא מציע כרגע לא להעלות בכלל.

יאיר פרץ: ההצעה שלי היא לא להעלות בכלל.

יאיר פרץ: שוב, ההצעה שלי להקפיא את ההצעה, לתת לוועדה שהקמת היום לבחון את כל הסוגיה - - -

אלי בן-מנחם: סאלח טריף, אני מוכן לתרום לך גם את הג'קט אם אתה רוצה, תעביר אותו למי שצריך.

אלי בן-מנחם: תפסיקו עם השטויות שלכם.

אלי בן-מנחם: יושבים פה כלי התקשורת, ואתם מאבדים כיוון.

סאלח טריף: יאיר פרץ, תשלים את ההצעה.

יאיר פרץ: אני מציע שחברי הכנסת לא יקבלו את התוספת, ואז לתת לוועדה, והסעיף הראשון שהיא צריכה לדון בו זה בנושא ההעלאה, ולמי אנחנו צמודים.

ראובן ריבלין: הכול ידוע.

יאיר פרץ: האם אנחנו צמודים לבכירים או צמודים למדד.

אופיר פינס-פז: אנחנו הבכירים.

סאלח טריף: תודה.

סאלח טריף: זבולון אורלב.

זבולון אורלב: חברי הכנסת לא יעסקו כלל בשכרם, ובכלל זה גם לא ועדת הכנסת.

זבולון אורלב: תוקם ועדה חדשה לשכר חברי הכנסת, שתבדוק מחדש, את המלצות ועדת רוזן-צבי, ואם יש צורך לשנותם, ובכלל זה גם את נושא העדכונים.

סאלח טריף: חבר הכנסת זבולון אורלב, ההצעה שלך משמעותה תיקון חקיקתי, וזה לא בסמכותנו.

סאלח טריף: אני מבקשת שהיועצת המשפטית תסביר את העניין.

אנה שניידר: יש חוק שכר חברי הכנסת, התש"ט-1949, והוא אומר בסעיף 2(א): "לכל חבר כנסת תשולם משכורת חודשית שתקבע ועדת הכנסת".

אנה שניידר: זה מה שכתוב בחוק.

אנה שניידר: אם רוצים לומר שחברי הכנסת או ועדת הכנסת לא יעסקו בשכר חברי הכנסת - - -

אברהם פורז: אנה שניידר, מה שאנחנו עשינו בעבר זה עניין משפטי.

אברהם פורז: אנחנו, אוטומטית, אישרנו את המלצות הוועדה הציבורית.

אברהם פורז: הוא מתכוון לא במישור הפורמלי, אלא במישור המהותי.

סאלח טריף: זבולון אורלב.

זבולון אורלב: אני רוצה לנסח את ההצעה אחרת: תוקם ועדה חדשה לשכר חברי הכנסת שתבדוק מחדש את המלצת ועדת רוזן-צבי, אם יש צורך לשנות את ההמלצות, היא תעשה עדכון.

זבולון אורלב: עד למועד זה לא תעסוק ועדת הכנסת בהצעות לשינויים בשכר חברי הכנסת.

אנה שניידר: זאת אומרת שנשאר מנגנון ההצמדה של 6%.

סאלח טריף: רובי ריבלין, בבקשה.

ראובן ריבלין: פעם נוספת, חברי הכנסת, יושב כל עם ישראל וחושב שברגע זה אנחנו מחליטים אם להעלות את שכרנו או לא להעלות את שכרנו, בשעה ששכרנו עולה בדיוק לפי מנגנון שנקבע לא על דעתנו, אלא על דעת ועדה שאנחנו מינינו והתחייבנו לקבל את כל החלטותיה.

רחבעם זאבי: ואישרנו את החלטותיה.

ראובן ריבלין: למרות כל הפופוליזם, על המדוכה מונחת בקשה המופנית לחברי הכנסת לוותר על איזו העלאה לצורך דבר שהוא סימבולי או לצורך דבר שהוא מהותי.

ראובן ריבלין: אם הוא לצורך דבר מהותי, אני מעלה הצעה, אדוני היושב-ראש, שאנחנו נוותר על חצי שנה משכורת.

זבולון אורלב: רובי ריבלין, מספיק.

ראובן ריבלין: אם הדבר הוא מהותי פופוליסטי, נהיה יותר פופוליסטים.

ראובן ריבלין: אם הדבר הוא סימבולי, אני קורא לחבר הכנסת אברהם הירשזון, חבר הכנסת פורז, חבר הכנסת זבולון אורלב – אם העניין הוא סימבולי והוא נחוץ למען הוכחת מנהיגות או למען הוכחת דוגמה אישית - - -

אברהם הירשזון: עוד לא ראיתי חבר כנסת בעבר, שוויתר פעם אחת על משכורתו, או תרם שקל אחד.

ראובן ריבלין: אם מדובר באקט סמלי, שבאים חברי הכנסת לוותר על שכר שמגיע להם, בהתאם למנגנון שנקבע ושהוא צודק, ולאחר שלא קיבלו 4.8% שמגיע לכל עובדי המשק, והיה מגיע לחברי הכנסת כמו לעובדים האחרים שקיבלו זאת, אני בעד מתן איזה אקט סמלי שיורה למשק שהנה באה תקופה חדשה שישראל ערבים זה לזה.

ראובן ריבלין: הדבר הוא סמלי, הוא לא משמעותי מבחינה כלכלית, הוא פופוליסטי במידה רבה, אבל אם זה עוזר, אני לא אבוא ואומר לכם שתבואו אחר כך, תשמיצו אותנו ותוציאו דיבת הכנסת רעה.

ראובן ריבלין: אני מציע לכולם להצביע בעד ההצעה הזאת.

סאלח טריף: רבותי, אני קורא לכם ומבקש, מדובר כאן במאות שקלים, אבל המשמעות של ההחלטה שלנו היא מרחיקת לכת, לא רק מבחינת דוגמה אישית, אלא מבחינת הרגעת המשק לגבי העלאות שכר.

סאלח טריף: אני קורא לרגש האחריות שלכם.

סאלח טריף: זה לא עניין פופוליסטי.

זבולון אורלב: זה לא הגון מה שאתה עושה.

סאלח טריף: ברוח הדברים שרובי ריבלין דיבר, קודם כול אני מעלה את ההצעה שאני העליתי להצבעה, שאנחנו מוותרים חד-פעמית, על העלאה, שזו הוראת שעה, ואנחנו מבקשים להעלות את השכר רק לפי מדד המחירים לצרכן.

רחבעם זאבי: זה מול מה?

סאלח טריף: מול ההצעה של זבולון אורלב.

סאלח טריף: רבותי, מי בעד ההצעה הזאת?

סאלח טריף: – ארבעה בעד.

סאלח טריף: ההצעה של זבולון אורלב משמעותה שנקבל 6%.

סאלח טריף: מי בעד ההצעה של זבולון אורלב?

סאלח טריף: – 8 בעד.

סאלח טריף: אני קובע שהצעתו של זבולון אורלב התקבלה.

סאלח טריף: אני מביע צער רב על כך.

סאלח טריף: אנחנו נערער על זה.

סאלח טריף: רבותי, אני מבקש, להצביע על הרכב הוועדה הציבורית, שאנחנו מקימים לצורך בחינת כל התנאים הנלווים לשכר חברי הכנסת והבכירים במשק, שמורכבת מחמישה אנשים – השופט בדימוס שאול אלוני, פרופסור נילי כהן, דוקטור אמל ג'מאל, פרופסור יעקב נאמן ועו"ד יוסף צ'חנובר.

סאלח טריף: אני מבקש לאשר את ההרכב הזה, הוא יובא למליאת הכנסת.

סאלח טריף: מי בעד? 3 בעד.

סאלח טריף: תודה.

סאלח טריף: יש לנו עוד שני דברים מאוד חשובים שמחייבים את נוכחותו של היועץ המשפטי של הכנסת.

סאלח טריף: אני מבקש כדי שלא נעשה מחטף בעניינים כל כך מרכזיים, גם בשינוי התקנון - - -

רחבעם זאבי: למה מחטף?

רחבעם זאבי: הם ברחו, אני נשארתי.

סאלח טריף: אני מאוד מכבד אותך, אבל האם אתם מסכימים שנדחה את הנושאים האלה?

רחבעם זאבי: אתה לא צריך את הסכמתנו, זו פררוגטיבה שלך.

סאלח טריף: אני מבקש את הסכמתכם לדחות את הנושאים האלה, כי אני גם צריך את היועץ המשפטי לעניין הזה.

רחבעם זאבי: אני מסכים.

ראובן ריבלין: בסדר.

עבד-אלמאלכ דהאמשה: בסדר.

סאלח טריף: לא רק הנימוס מחייב, גם הסדר הטוב מחייב.

סאלח טריף: אני מאוד מודה לכם.

ראובן ריבלין: הוועדה למלחמה בסמים הוקמה ב-1988, היא תחכה עוד שבוע.

סאלח טריף: תודה.

סאלח טריף: הישיבה נעולה.